En svinetransport med 180 svin væltede på Søndre Fristrupvej tidligt fredag morgen. [b]Opdateret kl. 11.58.[/b]

Omkring kl. 6 fredag morgen endte en svinetransport med 180 svin i grøften på Søndre Fristrupvej nær Aabybro. Svinetransporten var på vej til slagteriet, da chaufføren formentlig kom for langt ud i rabatten og væltede. Brandfolk fra Jammerbugt Kommunes Beredskab har arbejdet hele morgenen på at tømme svinetransporten for svin. - De overlevende svin bliver flyttet over i en anden transport, og kørt videre til slagteriet, så julegrisen skulle være reddet, siger indsatsleder Erik Hermansen fra Jammerbugt Kommunes Beredskab. Han oplyser at de har måttet aflive 30 svin. Chaufføren slap uskadt fra ulykken.